**Notă informativă**

la proiectul hotărârii de Guvern privind modificarea

unei hotărâri de Guvern

Proiectul hotărârii de Guvern privind modificarea unei hotărâri de Guvern este elaborat în temeiul art. 6 alin (2) lit. c) al Legii nr. 121 - XVI din 4 mai 2007 privind administrarea şi deetatizarea proprietăţii publice și prevede modificarea punctului 5 din Regulamentul cu privire la privatizarea încăperilor nelocuibile date în locaţiune aprobat prin Hotărârea Guvernului nr. 468 din 25 martie 2008.

Scopul urmărit al proiectului rezidă în facilitarea și sporirea atractivității procesului de privatizare a încăperilor nelocuibile date în locațiune. La elaborarea proiectului s-a ținut cont de multiplele solicitări ale locatarilor care urmează să efectueze lucrări de reparație din cont propriu investind mijloace financiare considerabile dat fiind starea dezastruoasă a încăperilor nelocuibile ce se dau în locațiune, totodată fiind achitate plățile aferente locațiunii.

Concomitent, este de remarcat, că plata pentru locațiune se achită la contul gestionarului, pe când costul încăperilor nelocuibile solicitate la privatizare se achită integral la conturile bugetului de stat, respectiv modificarea dată va contribui nemijlocit la sporirea acumulării în bugetul de stat a mijloacelor financiare precum și la eficientizarea procesului de administrare și deetatizare a proprietății publice.

Realizarea proiectului nu implică cheltuieli financiare publice şi nu conţine prevederi de reglementare a activităţii de întreprinzător în contextul Legii nr. 235-XVI din 20.07.2006 cu privire la principiile de bază de reglementare a activităţii de întreprinzător, astfel decăzând necesitatea examinării acestuia de către Grupul de lucru pentru reglementarea activităţii de întreprinzător.

Proiectul dat este supus dezbaterilor publice, fiind plasat pe pagina web a ministerului [www.mec.gov.md](http://www.mec.gov.md/) la compartimentul Transparenţa/ Anunţuri de proiecte şi consultări publice.

În contextul celor expuse, Ministerul Economiei a elaborat şi prezintă spre avizare proiectul hotărârii de Guvern cu privire la modificarea Hotărârii Guvernului nr. 468 din 25 martie 2008.